TTAล้มประชุมหนีถูกซัก
เป็นตามคาดการณ์อ้างถือไม่ถึง10%ปันผลฟาดผู้ถือหุ้น
21 ส.ค. 2554

เป็นตามคาดการณ์อ้างถือไม่ถึง10%ปันผลฟาดผู้ถือหุ้น
“โทรีเซนไทย” ล้มประชุมวิสามัญผู้ถือหุ้นตามคาด อ้าง 3 เหตุผล ควักกระเป๋าจ่ายปันผลระหว่างกาล อุดปากผู้ถือหุ้น 
นางฐิติมา รุ่งขวัญศิริโรจน์ ผู้ช่วยกรรมการผู้จัดการใหญ่ บริษัท โทรีเซนไทย เอเยนต์ซีส์ (TTA) กล่าวว่า บริษัทไม่สามารถเปิดประชุมวิสามัญผู้ถือหุ้นตามที่กลุ่มนักลงทุนร้องขอ มี 3 เหตุผล คือไม่มีรายชื่อผู้ถือหุ้นตรงกับการปิดสมุดทะเบียนผู้ถือหุ้นของศูนย์รับฝากหลักทรัพย์ บางรายมีหุ้นน้อยกว่าที่ระบุไว้ในหนังสือขอเปิดประชุมวิสามัญ และผู้ถือหุ้นบางรายถอนตัวออกจากกลุ่มผู้ถือหุ้นที่มาขอให้เปิดประชุม ส่งผลให้จำนวนหุ้นไม่ถึง 10%ของหุ้นทั้งหมด จึงไม่สามารถเปิดประชุมวิสามัญผู้ถือหุ้นได้ รวมทั้งไม่สามารถให้คำตอบได้ว่านายบี เตชะอุบล ถือหุ้นเท่าไร
นางฐิติมา กล่าวกรณีมีการตั้งข้อสังเกตว่า การจ่ายเงินปันผลระหว่างกาล 0.50 บาท/หุ้น เพื่อขจัดความขัดแย้งในสิ่งที่เกิดขึ้นนั้น เป็นการทำตามคำร้องขอของผู้ถือหุ้นในการประชุมสามัญประจำปีครั้งที่ผ่านมา ซึ่งบริษัทมีกระแสเงินสดมากกว่า1 หมื่นล้านบาท และในช่วง 18 เดือนข้าง หน้า ประเมินว่าค่าระวางเรือทรงตัวในช่วง 1.21.3 หมื่นเหรียญสหรัฐ/วัน/ลำ จำนวนเรือที่มีสามารถรองรับความต้องการที่มีอยู่ จึงไม่มีแผนจะลงทุนในระยะอันใกล้นี้ 
“โอกาสขยายธุรกิจขณะนี้ไม่ได้บวกมาก กระแสเงินสดเพียงพอ จึงจ่ายเงินปันผลให้กับผู้ถือหุ้นแทน ส่วนปีถัดไปจะจ่ายเงินปันผลระหว่างกาลอีกหรือไม่ ไม่มีบริษัทไหนให้คำมั่นได้ แต่อดีตที่ผ่านมาบริษัทจ่ายเงินปันผลให้กับผู้ถือหุ้นในอัตรา 25% มาโดยตลอด 7-8 ปีที่ผ่านมา” นางฐิติมา กล่าว
นอกจากนี้ บริษัทมีผู้ถือหุ้นรายย่อยถือหุ้นจำนวนมาก เป็นความเสี่ยงของการเข้าถูกซื้อกิจการ ก่อนหน้านี้บริษัทเคยมองว่าการซื้อหุ้นคืนน่าจะเป็นแนวทางแก้ไข โดยซื้อหุ้นคืนและเมื่อถึงเวลาในการขายหุ้นที่ซื้อคืนก็เสนอขายแบบเฉพาะเจาะจง แต่ตามข้อกฎหมายกำหนดให้ต้องกระจายขายบนกระดานหลัก ห้ามให้ขายแบบเฉพาะเจาะจง จุดนี้เป็นข้อจำกัด 
ผู้ช่วยกรรมการผู้จัดการใหญ่ TTA กล่าวถึงกรณีฟิทช์ปรับมุมมองของบริษัทเป็นเชิงลบนั้น ไม่ได้เกิดจากกรณีความขัดแย้งที่ผ่านมา แต่เป็นการทบทวนประจำปีและพิจารณาเห็นว่าผลประกอบการของบริษัทที่ลดลง ขณะนี้เกิดจากภาคอุตสาหกรรมมีสถานการณ์ทรงตัว ไม่มีสัญญาณบวก 
นางฐิติมา กล่าวว่า บริษัท เอเชียออฟชอร์ หรือ AOD ซึ่งเป็นบริษัทลูก ได้รับอนุมัติจากสำนักงาน ก.ล.ต. และตลาดหลักทรัพย์นอร์เวย์แล้ว คาดว่าจะเข้าซื้อขายในตลาดหุ้นนอร์เวย์ได้ต้นเดือน ก.ค.นี้ 
นอกจาก TTA ไม่เปิดประชุมวิสามัญผู้ถือหุ้นแล้ว ยังไม่ทำตามที่ผู้ถือหุ้นร้องขอให้ออกและจัดสรรใบสำคัญแสดงสิทธิซื้อหุ้นสามัญ (วอร์แรนต์) ให้กับผู้ถือหุ้นเนื่องจากผลประโยชน์ที่บริษัทจะได้รับจากการออกวอร์แรนต์มีความไม่แน่นอน เนื่องจากไม่มีการเพิ่มทุนเข้ามาในบริษัท นอกจากนี้หุ้น TTA มีสภาพคล่องสูงมาก จึงไม่จำเป็นต้องมีสภาพคล่องเพิ่มเติมจากการแปลงวอร์แรนต์